P6_TA(2006)0349

Metsatulekahjud ja üleujutused

Euroopa Parlamendi resolutsioon metsatulekahjude ja üleujutuste kohta

Euroopa Parlament,

- võttes arvesse EÜ asutamislepingu artikleid 2, 6 ja 174;

- võttes arvesse oma 18. jaanuari 2006. aasta resolutsiooni ÜRO kliimamuutuste raamkonventsiooni osaliste Montreali konverentsi tulemuste kohta [1], 5. septembri 2002. aasta resolutsiooni üleujutuste kohta Euroopas [2], 14. aprilli 2005. aasta resolutsiooni põua kohta Portugalis [3], 12. mai 2005. aasta resolutsiooni põua kohta Hispaanias [4], 8. septembri 2005. aasta resolutsiooni loodusõnnetuste (tulekahjude ja üleujutuste) kohta Euroopas [5] ning 18. mai 2006. aasta resolutsioone looduskatastroofide (tulekahjud, põuad ja üleujutused) kohta - põllumajanduslikud aspektid [6], regionaalarengu aspektid [7] ja keskkonnaaspektid [8];

- võttes arvesse 11. detsembril 1997. aastal vastu võetud Ühinenud Rahvaste Organisatsiooni kliimamuutuste raamkonventsiooni Kyoto protokolli (UNFCCC) ja Kyoto protokolli ratifitseerimist Euroopa Ühenduse poolt 31. mail 2002;

- võttes arvesse Euroopa Parlamendi ja nõukogu 17. novembri 2003. aasta määrust (EÜ) nr 2152/2003 metsade ja keskkonna vastastikuse mõju seire kohta ühenduses (Forest Focus) [9];

- võttes arvesse komisjoni 18. novembri 1998. aasta teatist Euroopa Liidu metsastrateegia kohta (KOM(1998)0649) ning oma 16. veebruari 2006. aasta resolutsiooni Euroopa Liidu metsastrateegia rakendamise kohta [10];

- võttes arvesse komisjoni 29. septembri 2004. aasta ettepanekut võtta vastu määrus keskkonna rahastamisvahendi (LIFE+) kohta (KOM(2004)0621) ning oma 7. juuli 2005. aasta positsiooni [11];

- võttes arvesse nõukogu määrust (EÜ) nr 1698/2005 Maaelu Arengu Euroopa Põllumajandusfondi (EAFRD) kohta ja nõukogu otsust 2006/144/EÜ ühenduse ühenduse maaelu arengu strateegiasuuniste kohta;

- võttes arvesse komisjoni ettepanekut suurõnnetustele kiirreageerimise ja nendeks valmisoleku rahastamisvahendi kohta (KOM(2005)0113);

- võttes arvesse komisjoni teatist ühenduse kodanikukaitse mehhanismi parandamise kohta (KOM(2005)0137) ning Michel Barnieri üleskutset luua Euroopa kodanikukaitse jõud, nn Europe Aid;

- võttes arvesse komisjoni ettepanekut Euroopa Liidu solidaarsusfondi loomise kohta (KOM(2005)0108) ja oma 18. mai 2006. aasta positsiooni nimetatud ettepaneku kohta kohta [12];

- võttes arvesse komisjoni teatist biomassi tegevuskava kohta (KOM(2005)0628) ja Euroopa Liidu biokütuste strateegia kohta (KOM(2006)0034);

- võttes arvesse oma 15. juuni 2006. aasta resolutsiooni läbivaadatud säästva arengu strateegia kohta [13];

- võttes arvesse Euroopa Ülemkogu 15.- 16. juuni 2006. aasta Brüsseli kohtumise eesistuja järeldusi liidu suutlikkuse kohta häda- ja kriisiolukordades ning katastroofide korral tegutsemiseks;

- võttes arvesse kodukorra artikli 103 lõiget 4,

A. arvestades, et Euroopa Liit ja eriti selle lõunapoolsed liikmesriigid on 2006. aastal kannatanud laastavate metsatulekahjude all, mis on põhjustanud ohvreid ja olulist materiaalset kahju;

B. arvestades, et tulekahjude tagajärjel kannatada saanud taimestiku ja metsaga kaetud maa-ala kogupindala on ELis enam kui 200000 hektarit, millest pool asub Hispaanias; arvestades, et teiste tulekahjude all kannatavate liikmesriikide hulka ei kuulu ainult Portugal, Kreeka, Prantsusmaa, Itaalia ja Küpros, vaid ka tavapäraselt väiksema tulekahjuohuga riikideks peetud Holland, Iirimaa, Leedu, Ühendkuningriik, Austria, Rootsi, Tšehhi Vabariik ja Poola;

C. arvestades, et metsatulekahjud olid eriti rängad piirkondades nagu Galiitsia, kus 14. augustiks 2006 oli tuli laastanud 88473 hektari suuruse maa-ala, nõudnud 4 inimese elu, vigastanud 514 inimest, tapnud loomi ja põhjustanud suurt materiaalset ja ökoloogilist kahju, kahjustada said muuhulgas Natura 2000 võrgustikku kuuluvad 17 ühenduse tähtsusega ala ning muud ökoloogilise tähtsusega alad, millest mõned on loomade liikumiskoridorideks kaitstud alade vahel;

D. arvestades, et viimastel aastatel on pidevad põuad ja kõrge temperatuur viinud metsatulekahjude arvu suurenemiseni Euroopas, süvendades kõrbestumist paljudes piirkondades ning avaldades mõju põllumajandusele, loomakasvatusele ja metsavarudele;

E. arvestades, et Euroopa Keskkonnaagentuur on ennustanud, et Lõuna-Euroopat tabavad intensiivsemad põuaperioodid, sagenevad metsatulekahjud ja suureneb kuumus, samas kui Põhja-Euroopas tõuseb sademete hulk ning enamus Euroopa piirkondi seisab kliimamuutuse tõttu vastamisi võimsamate ja sagenevate üleujutustega;

F. arvestades, et Euroopat ohustav põud on üha enam tingitud vee, pinnase ja bioloogiliste ressursside mittesäästvast kasutamisest ja kliimamuutusest, mis ohustab ka Euroopa toiduga varustatust;

G. arvestades, et tulekahjude põhjuseks on osaliselt nii suve 2006 põud ja kõrged temperatuurid kui ka viimastel aastakümnetel maapiirkondades toimunud sotsiaalmajanduslikud ja kultuurilised muutused: maapiirkondade tühjaksjäämine, metsade ebapiisav hooldus, ebapiisavate puuliikide istutamine ning arvestataval määral kuritegelik käitumine;

H. arvestades, et maapiirkondade tühjaksjäämine, metsade kasumlikkuse langus ja nende hoolduse suured kulud on negatiivselt mõjutanud omanikepoolset head juhtimist ning selle tagajärg on alustaimestiku biomassi suurenemine ja kergestisüttivate ulatuslike tihnikualade tekkimine, samas kui aladel, kus mets on sotsiaalmajanduslikult oluline, on tunduvalt vähem metsatulekahjusid;

I. võttes arvesse loodusõnnetuste tagajärjel tekkivat majanduslikku ja sotsiaalset kahju piirkondade majandusele, tootlikule tegevusele ja turismile;

J. võttes arvesse üleujutustest tingitud kahju kodudele, infrastruktuurile ja põllumajandusele, seda eriti Austrias, Ungaris, Poolas ja mujal Euroopas;

K. arvestades, et tulekahjud ja üleujutused on tihti loomult piiriülesed ning seetõttu tuleb tugevdada ühiseid vahendeid loodusõnnetustega võitlemiseks ning ühenduse kodanikukaitse meetmeid;

L. arvestades, et maaelu arengu poliitikast üksi ei piisa selle probleemi lahendamiseks ning et uut Maaelu Arengu Euroopa Põllumajandusfondi (EAFRD) käsitlevast raammäärusest on välja jäetud rubriik, mis näeks ette abi põllumajandustootjatele tuletõkestusvööndite rajamiseks ja hooldamiseks;

M. arvestades, et Euroopa Ülemkogu 15.- 16. juunil 2006. aasta Brüsseli kohtumisel kiideti heaks eesistujariigi aruanne Euroopa Liidu suutlikkuse parandamise kohta häda- ja kriisiolukorras tegutsemisel ning tervitati Michel Barnieri 2006. aasta mais esitatud aruannet;

N. arvestades, et antud Euroopa Ülemkogu eesistuja järelduste kohaselt peaks Brüsselis paiknev ajutine kriisijuhtimisrühm olema tegutsemisvalmis alates 1. juulist 2006;

O. arvestades, et Euroopa Parlament kavatseb oma 2005. aasta augustis intensiivselt alustatud loodusõnnetuste alase töö jätkuna korraldada 2006. aasta oktoobris tulekahjude ja üleujutuste teemal avaliku kuulamise;

P. arvestades, et põudade ja tulekahjudega tegelemiseks puuduvad konkreetsed Euroopa õigusaktid, ehkki üleujutuste ennetamise kohta on valmimas konkreetne direktiiv,

1. väljendab solidaarsust nii hukkunute sugulastega kui ka kannatanud piirkondade elanikega, eriti Galiitsias, ning tänab kõiki - töötajaid ja vabatahtlikke - kes aitasid kustutada tulekahjusid ja päästa üleujutustes kannatanuid;

2. tunnustab Euroopa Liidu, tema liikmesriikide ja teiste riikide solidaarsust nii liikmesriikide kui ka kandidaatriikide kannatanud piirkondadega ning kiiduväärt abi, mida nad osutasid ametivõimudele ja päästeteenistustele; arvab, et selliste nähtuste mõõtmed ja nende tagajärjed ulatuvad piirkondlikust ja riiklikust mastaabist kaugemale ning nõuavad Euroopalt tõhusat ja kiiret kohustuste võtmist;

3. on mures suureneva arvu katastroofide üle, mis võib ekspertide sõnul olla tingitud suurel määral kliimamuutusest; kutsub seetõttu liikmesriike üles tegema kõik vajaliku selleks, et saavutada Kyoto protokollist tulenevad eesmärgid ning kutsub komisjoni üles viima läbi algatusi, et tagada Kyoto protokolliga võetud kohustustest kinnipidamine ja nende järgimise järelvalve; usub, et hiljutiste sündmuste tõttu tekkinud kahju kinnitab taas, et kliimamuutuse leevendamine on palju odavam kui ülemaailmse soojenemise tagajärjed;

4. arvab, et oma eespool mainitud 15. juuni 2006. aasta resolutsioon sisaldab põhilisi elemente ja põhimõtteid, mida tuleb arvestada ning kutsub üles seda strateegiat õigeaegselt ellu viima;

5. usub, et keskset osa peab etendama ülemaailmne ja piirkondlik ennetamine ja mitte kahju heastamine; märgib lisaks, et loodusõnnetuste tagajärjel tekkinud kahju oleks osaliselt võinud ära hoida ning see teadmine peaks olema stiimuliks, et töötada välja ja rakendada ennetuspoliitika ning kaitset ja sobivat maakasutust käsitlevad nõuetekohased õigusaktid, mis käsitlevad muuhulgas ka säästvat põllu- ja metsamajandust ning tõhusat riskijuhtimist;

6. usub, et katastroofidega saab tõhusalt tegelda ühenduse tasandil, võttes arvesse subsidiaarsuse põhimõtet; vaja on tõhusat reageerimist laiemal Euroopa tasandil ning seda vajadusel uute ühenduse õigusaktide abil, mis aitavad probleemi ära hoida ja sellega tegeleda;

7. palub, et komisjon oleks Euroopa Liidu solidaarsusfondi kasutuselevõtmisel paindlik, hõlbustades selle rakendamist, et tulla toime tulekahjudest tingitud tõsise kahjuga, võttes arvesse, et selline kahju mõjutab elanikkonna eluviise, eriti vähem jõukamates piirkondades, mis peavad hakkama saama infrastruktuurile, majanduspotentsiaalile, tööhõivele, loodus- ja kultuuripärandile, keskkonnale ja turismile avalduva kahjuliku mõjuga, mis omakorda avaldab kahjulikku mõju majanduslikule ja sotsiaalsele ühtekuuluvusele;

8. nõuab piisavate vahendite eraldamist kodanikukaitsele suurõnnetuste korral ja avaldab kahetsust nõukogu leige suhtumise üle ettepanekusse luua Euroopa kodanikukaitse jõud (Barnieri aruanne);

9. väljendab poolehoidu komisjoni ettepanekutele, mis käsitlevad ELi kiirreageerimisvõime suurendamist katastroofide korral;

10. nõuab olemasolevate rahaliste ja tehniliste vahendite ning teadusalaste saavutuste paremat kasutamist katastroofide vältimiseks ja nende tagajärgede leevendamiseks;

11. kutsub liikmesriike üles võtma vastu ning rakendama nii kiiresti kui võimalik õigusaktide ettepanekuid ühenduse kodanikukaitse mehhanismi ning üleujutusohu hindamise ja ohjeldamise (viimast kaasotsustamismenetluse raames) kohta;

12. kutsub eesistujariiki Soomet üles pöörama erilist tähelepanu liidu iirreageerimisvõime arendamisele katastroofide korral ning komisjoni ja Euroopa Parlamendi ettepanekutele, mis käsitlevad ühenduse kodanikukaitsevõime tugevdamist ning tegema ettepaneku võtta asjaomased õigusaktid vastu 2006. aasta lõpuks, mis on kooskõlas 15. ja 16. juunil 2006. aastal toimunud Euroopa Ülemkogu antud volitustega;

13. nõuab, et komisjon looks kogemuste vahetamise programmi, mis käsitleks uue tehnika rakendamist metsatulekahjude ohu ja mõju kontrollimises ja järelevalves ning valmistaks ette tehnilise personali kvalifikatsiooni käsitleva Euroopa tunnustamismenetluse, et parandada väljaõpet;

14. väljendab muret selle üle, et "Forest Focus" määruse ennetamist käsitlevad eesmärgid on jäänud saavutamata; märgib, et määruse jõustumisest alates on tulekahjude arv ja nende poolt kahjustatud maa-ala pindala vähenemise asemel pigem kasvanud; kutsub komisjoni üles esitama selle probleemi lahendamiseks konkreetseid ettepanekud ja lisama need aruandesse, mis esitatakse enne 2006. aasta lõppu;

15. märgib, et vaatamata sellele, et Euroopa metsatulekahjude teabesüsteemi (EFFIS) abil on suudetud ühtlustada tulekahjusid käsitlevad andmed liikmesriikides ja pakkuda ajakohast teavet looduslike ohufaktorite kohta, ei võimalda see süsteem inimtekkeliste allikate uurimist, sotsiaalmajanduslike ohufaktorite kindlaksmääramist ega tulekahjude mõju hindamist; kutsub komisjoni üles esitama ettepanekut süsteemi täiendamise kohta teiste andmetega, et nimetatud puudused kõrvaldada;

16. nõuab, et komisjon esitaks biomassi tegevuskava raames konkreetseid ettepanekuid Lõuna-Euroopa metsade kohta, mis käsitleksid metsa biomassi kasutamist energia tootmise eesmärgil, pakkudes omanikele uut sissetulekuallikat ja aidates samas kaasa metsade paremale majandamisele;

17. kutsub komisjoni üles edendama uue ELi säästliku metsamajandamise tegevuskava raames Euroopa metsapoliitikat, tõstes enam esile Euroopa põllumajanduse arvukaid funktsioone ja seda kahel eesmärgil: et säilitada ja pakkuda maapiirkondade elanikele tööd ning suurendada oluliselt metsade hulka; nõuab samuti toetusmeetmeid tulekahjude vältimiseks metsakasvatuses, et aidata omanikel ja nende organisatsioonidel viia läbi selliseid tegevusi nagu pügamine, mittekaubanduslik kärpimine, lõikamine, metsa biomassi koristamine, kontrollvööndite ja tuletõkestusvööndite rajamine, metsateede ehitamine ja vee hoiustamine;

18. kutsub komisjoni üles esitama teatist, et teavitada ühiskonda meie metsade ja metsaressursside väärtuslikkusest ning nende kaitsmisest saadavast kasust, edendades kodanikuühiskonna osalust organiseeritud vabatahtliku tegevuse kaudu või muul viisil, näiteks kaasates metsade ja looduspiirkondade kaitsmisega tegelevaid ühendusi;

19. kutsub liikmesriike üles karmistama karistusi kuritegude eest, mis kahjustavad keskkonda ja eriti metsatulekahjusid põhjustavate kuritegude eest, ning usub, et vastutavad isikud tuvastav kiire ja tõhus uurimine, millele järgneb teole kohane karistus, aitaks ära hoida hooletut ja teadlikult kuritegelikku käitumist;

20. kordab oma üleskutset, et komisjon esitaks konkreetseid ettepanekuid direktiivi kohta, mis käsitleks metsatulekahjude ja põuaga võitlemist liidus, et parandada liikmesriikide poliitikate koordineeritust ja optimeerida olemasolevaid ühenduse õigusakte;

21. kutsub komisjoni üles teostama põhjalikku analüüsi loodusõnnetuste tagajärgede ja mõju kohta, eriti liidu metsi mõjutavate loodusõnnetuste osas, sealhulgas mõju Natura 2000 võrgustikule, ning esitama ettepanekuid metsatulekahjude ohjamist käsitleva ühenduse poliitika ning selliste tulekahjude vältimist ja nendega võitlemist käsitleva ühisprotokolli väljatöötamise kohta;

22. pooldab ühenduse strateegiat, mis käsitleks tulekahjude vältimise meetmete koordineerimist maaelu arengu määruse raames; nõuab, et metsade uuendamise poliitika põhineks bioklimaatiliste ja keskkonnatingimuste järgimisel, kasutades tule ja põua suhtes vastupidavamaid sorte, mis sobiksid klimaatiliste tingimustega;

23. kutsub komisjoni üles lisama uue Maaelu Arengu Euroopa Põllumajandusfondi rakenduseeskirjadesse uuesti põllumaandustootjatele tuletõkestusvööndite rajamiseks ja hooldamiseks eraldatavat abi;

24. arvab, et vabatahtlikku kodanikukaitsealast tegevust tuleb koheselt edendada ja toetada, põhiväljaõppe ja varustusega, mis võivad rakendada kõrgtasemel tehnoloogiaid, kuna see on liikmesriikide jaoks üks olulisemaid kättesaadavaid ressursse, et tegeleda looduskatastroofidest tingitud erakorraliste seisukordadega;

25. väljendab kahetsust, et Venemaa ei soovinud oma hiljutiste metsatulekahjude ajal teha koostööd naaberriikidega; kutsub komisjoni üles tõstatama seda küsimust ELi ja Venemaa vahelise partnerlus- ja koostöölepingu raames;

26. palub juhatusel anda luba delegatsiooni saatmiseks enimkahjustatud piirkondadesse enne oktoobrisse 2006 kavandatud avalikku kuulamist, mille vältel toimub arutelu Barnier' raporti üle;

27. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ning tulekahjude ja põua all kannatanud piirkondade ametivõimudele.

[1] Vastuvõetud tekstid, P6_TA(2006)0019.

[2] ELT C 272 E, 13.11.2003, lk 471.

[3] ELT C 33 E, 9.2.2006, lk 599.

[4] ELT C 92 E, 20.4.2006, lk 414.

[5] ELT C 193 E, 17.8.2006, lk 322.

[6] Vastuvõetud tekstid, P6_TA(2006)0222.

[7] Vastuvõetud tekstid, P6_TA(2006)0223.

[8] Vastuvõetud tekstid, P6_TA(2006)0224.

[9] ELT L 324, 11.12.2003, lk 1.

[10] Vastuvõetud tekstid, P6_TA(2006)0068.

[11] ELT C 157 E, 6.7.2006, lk 451.

[12] Vastuvõetud tekstid, P6_TA(2006)0218.

[13] Vastuvõetud tekstid, P6_TA(2006)0272.

--------------------------------------------------